കോവിഡ് പരിശോധനാ സര്ട്ടിഫിക്കറ്റ് തിരുത്തി പരീക്ഷ എഴുതിയ യുവാവ് അറസ്റ്റില് തിരുവനന്തപുരം : കോവിഡ് നെഗറ്റീവ് സര്ട്ടിഫിക്കറ്റ് തിരുത്തി പോസിറ്റീവ് എന്നാക്കി കബളിപ്പിച്ച് നഴ്സിംഗ് പരീക്ഷ എഴുതിയയാളെ പോലീസ് അറസ്റ്റ് ചെയ്തു. കിഴുവിലം തിട്ടയമുക്ക് പിണര്വിളാകം വീട്ടില് പ്രജിന് 25 നെയാണ് കന്റോണ്മെന്റ് പോലീസ് അറസ്റ്റ് ചെയ്തത്. ജനറല് ആശുപത്രി റോഡിലുള്ള ഗവണ്മെന്റ് സ്കൂള് ഓഫ് നഴ്സിങ്ങിലെ വിദ്യാര്ഥിയായപ്രജിന് മെഡിക്കല് കോളജ് ആശുപത്രിയില് നിന്നും ലഭിച്ച കോവിഡ് നെഗറ്റീവ് സര്ട്ടിഫിക്കറ്റ് തിരുത്തി പോസിറ്റീവ് എന്നാക്കി വ്യാജരേഖ ചമച്ച് സര്ക്കാരില് നിന്നും ലഭിച്ച പിപിഇ കിറ്റും ധരിച്ച് കഴിഞ്ഞ മാസം നടന്ന ഒന്നാം വര്ഷ റെഗുലര് പരീക്ഷ എഴുതുകയായിരുന്നു. കൃത്രിമം കണ്ടെത്തിയതിനെ തുടര്ന്ന് പ്രിന്സിപ്പല് നല്കിയ പരാതിയുടെ അടിസ്ഥാനത്തില് കേസ് രജിസ്റ്റര് ചെയ്ത് നടത്തിയ അന്വേഷണത്തിലാണ് പ്രതിയെ അറസ്റ്റ് ചെയ്തത്. കന്റോണ്മെന്റ് എസ്എച്ച്ഒ ബിഎം.ഫി, എസ്ഐമാരായ സഞ്ചു ജോസഫ്, ദില്ജിത്ത്, സിപിഓമാരായ വിനോദ്, പ്രവീണ്, ഷൈജു, നസീറ എന്നിവരടങ്ങിയ പോലീസ് സംഘമാണ് അന്വേഷണത്തിനും അറസ്റ്റിനും നേതൃത്വം നല്കിയത്. കോടതിയില് ഹാജരാക്കിയ പ്രതിയെ റിമാന്ഡ് ചെയ്തു.